Neil Young wil Spotify verlaat oor ‘valse inligting’ oor inentingsDie kombinasiebeeld is op 25 Januarie 2022 geskep. Links is Neil Young op 7 Julie 2018 in Quebec, Kanada, tydens die Festival d’Ete. Regs is Joe Rogan op 10 Desember 2021 by die UFC 269 se seremoniële inweging by die MGM Grand Garden-arena in Las Vegas, Nevada. (Foto: Alice Chiche en Carmen Mandato/Verskeie bronne/AFP) Die Kanadees-Amerikaanse musikant Neil Young het in ŉ ope brief aan Spotify daarop aangedring dat sy musiek van dié platform verwyder word. Young (76) voer aan dié platform versprei misleidende inligting oor Covid-19-inentings, onder meer via aanbieder Joe Rogan en sy gewilde reeks podsendings. “Ek doen dit omdat Spotify valse inligting versprei oor inentings, wat tot die dood van diegene wat dié inligting glo, kan lei,” het die sanger van liedjies soos “Heart of Gold” en “Harvest Moon” geskryf. “Ek wil Spotify onmiddellik en vandag nog in kennis stel dat ek al my musiek van hul platform verwyder wil hê. Hulle kan Rogan of Young hê. Nie albei nie.” Die brief, wat intussen van Young se webwerf verwyder is, het Maandag vir die eerste keer in Rolling Stone verskyn. Spotify het nog nie op AFP se navraag oor die sanger se versoek gereageer nie, maar die musikant se musiek was Dinsdag nog op dié platform te vinde. Miljoene luisteraars skakel in op Rogan se podsendings. Hy het onlangs ŉ ooreenkoms van $100 miljoen (sowat R1,5 miljard) met Spotify gesluit, maar volgens kritici is Spotify ŉ platform wat samesweringsteorieë en valse inligting, spesifiek oor Covid-19, versprei. Neil Young vir die eerste keer op die verhoog in Quebec, Kanada, tydens die Festival d’Ete op 7 Julie 2018. (Foto: Alice Chiche/AFP) Rogan het jong mense onder meer ontmoedig om ingeënt te word en beveel die gebruik van ivermektien om dié virus te behandel ten sterkste aan. In Desember het 270 dokters, geneeshere en professors ŉ ope brief aan Spotify onderteken wat by die platform pleit om ondersoek in te stel oor die “valse inligting” op die platform. “Dit is ŉ sosiologiese kwessie van verpletterende proporsies en Spotify is verantwoordelik daarvoor om toe te laat dat dié aktiwiteit floreer op sy platform,” lui die brief. Young het in 2015 sy musiek van Spotify verwyder en “kwessies met swak klankgehalte” aangevoer vir sy besluit, maar het intussen weer toegegee dat sy musiek op die platform verskyn en gesê “dit is waar mense hulle musiek kry”. Hy het sy eie aanlyn argief van al sy musiek waarop aanhangers kan inteken.